JAVNI POZIV
za izbor konsultanta/konsultantskog tima za izradu i provođenje programa obuke „Zdravlje u lokalnim zajednicama“ namijenjenog vijećnicima i donosiocima odluka u jedinicama lokalne samouprave


Savez općina i gradova Federacije Bosne i Hercegovine (SOG FBiH) ,u partnerstvu sa Association Institute for Population and Development (IPD), u okviru implementacije projekta “Doprinos organizacija civilnog društva strateškom planiranju zdravstvene zaštite u Bosni i Hercegovini u skladu sa EU standardima”, koji finansira Evropska unija, objavljuje Javni poziv za izbor konsultanta/konsultantskog tima za izradu i provođenje programa obuke „Zdravlje u lokalnim zajednicama“ za vijećnike i donosioce odluka u jedinicama lokalne samouprave.
Program obuke će biti razvijen i proveden za vijećnike i donosioce odluka iz jedinica lokalne samouprave uključenih u projekat na području Federacije Bosne i Hercegovine, i to za Općinu Stari Grad Sarajevo, Grad Mostar, Grad Goražde, Općinu Travnik, Općinu Tomislavgrad i Brčko distrikt Bosne i Hercegovine.

1. Predmet javnog poziva
Predmet ovog javnog poziva je izbor konsultanta ili konsultantskog tima za razvoj programa obuke, izradu pratećih edukativnih materijala i provođenje obuka za vijećnike i donosioce odluka u jedinicama lokalne samouprave.
Program obuke treba doprinijeti jačanju kapaciteta izabranih predstavnika za razumijevanje zdravlja kao pitanja lokalnog razvoja, unapređenje procesa donošenja odluka zasnovanih na dokazima, te integrisanje zdravstvenih aspekata u lokalne razvojne politike, planove i programe.
Program treba biti zasnovan na principima promocije zdravlja, prevencije bolesti, konceptu „Zdravlje u svim politikama“ (Health in All Policies – HiAP), socijalnim determinantama zdravlja i strateškom planiranju zdravlja na lokalnom nivou.

2. Opis poslova
Od odabranog konsultanta/konsultantskog tima očekuje se da:
· izvrši pregled relevantne projektne dokumentacije, važećih propisa i strateških dokumenata iz oblasti javnog zdravstva i lokalne samouprave; 
· razvije program obuke „Zdravlje u lokalnim zajednicama“ za vijećnike i donosioce odluka; 
· pripremi prateće edukativne materijale za provođenje obuke;
· izradi edukativnu brošuru namijenjenu vijećnicima i donosiocima odluka o ulozi jedinica lokalne samouprave u unapređenju zdravlja stanovništva; 
· provede ukupno šest (6) jednodnevnih obuka, po jednu u svakoj od projektnih jedinica lokalne samouprave u Federaciji Bosne i Hercegovine i Brčko distriktu Bosne i Hercegovine; 
· pripremi završni izvještaj o realizaciji angažmana sa preporukama za dalju primjenu i unapređenje programa obuke. 
Program obuke treba biti zasnovan na interaktivnim metodama rada i učenju odraslih, uz korištenje praktičnih primjera, rada u grupama, studija slučaja i analize zdravstvenih profila lokalnih zajednica.

3. Kvalifikacije i iskustvo
Na javni poziv mogu se prijaviti pojedinci ili konsultantski timovi.
Od kandidata se očekuje:
· završen univerzitetski studij iz oblasti javnog zdravstva, medicine, zdravstvenog menadžmenta, javne uprave, društvenih nauka ili druge relevantne oblasti; 
· najmanje sedam (7) godina profesionalnog iskustva u oblastima relevantnim za predmet angažmana; 
· iskustvo u oblasti javnog zdravstva, promocije zdravlja, prevencije bolesti ili razvoja zdravstvenih politika; 
· iskustvo u radu sa jedinicama lokalne samouprave i/ili javnim institucijama; 
· dokazano iskustvo u razvoju edukativnih programa, kurikuluma, priručnika ili drugih obrazovnih materijala; 
· iskustvo u planiranju i provođenju edukacija za odrasle i facilitaciji participativnih procesa; 
· izražene komunikacijske, prezentacijske i facilitatorske vještine; 
· iskustvo na projektima finansiranim od strane Evropske unije ili drugih međunarodnih donatora predstavlja prednost. 
U slučaju prijave konsultantskog tima, tražene kvalifikacije i iskustvo mogu biti ispunjeni zajednički od strane članova tima.

4. Očekivani rezultati angažmana
Od odabranog konsultanta/konsultantskog tima očekuje se da isporuči:
· metodologiju rada i plan realizacije angažmana; 
· program obuke „Zdravlje u lokalnim zajednicama“ sa pratećim edukativnim materijalima; 
· edukativnu brošuru namijenjenu vijećnicima i donosiocima odluka; 
· realizovanih šest (6) jednodnevnih obuka u projektnim jedinicama lokalne samouprave u Federaciji Bosne i Hercegovine i Brčko distriktu Bosne i Hercegovine; 
· završni izvještaj o realizovanim aktivnostima sa preporukama za dalju primjenu i unapređenje programa obuke.

5. Sadržaj prijave
Prijava treba sadržavati:
· biografiju (CV) konsultanta ili članova konsultantskog tima; 
· kratku tehničku ponudu sa opisom pristupa realizaciji zadatka; 
· finansijsku ponudu; 
· reference o iskustvu u realizaciji sličnih angažmana.

6. Odabir konsultanta/konsultantskog tima
	
	

	
	Odabir konsultanta/konsultantskog tima izvršit će se na osnovu procjene pristiglih prijava, uzimajući u obzir relevantno iskustvo, kvalitet tehničke ponude i finansijsku ponudu.

	
	Samo kandidati koji budu odabrani za angažman bit će kontaktirani.

	
	


7. Način i rok za dostavljanje prijava

Prijave sa kompletnom dokumentacijom potrebno je dostaviti elektronskim putem na e-mail adresu:   amir@sogfbih.ba  
sa naznakom:
„Prijava za izbor konsultanta/konsultantskog tima za izradu i provođenje programa obuke ‘Zdravlje u lokalnim zajednicama’“
Rok za dostavljanje prijava je 18.09.2026. godine do 17:00 sati.
Nepotpune i neblagovremeno dostavljene prijave neće biti razmatrane.
Samo kandidati koji uđu u uži izbor bit će kontaktirani.

Savez općina i gradova Federacije Bosne i Hercegovine zadržava pravo da ne izvrši izbor konsultanta/konsultantskog tima ukoliko ocijeni da nijedna od pristiglih prijava ne ispunjava uslove i zahtjeve utvrđene ovim javnim pozivom.
